b'\n_START_ARTICLE_\nLied der Deutschen\n_START_SECTION_\nStihovi\n_START_PARAGRAPH_\nDanas je u svijetu ova himna uglavnom poznata pod imenom Deutschland, Deutschland \xc3\xbcber alles, \xc5\xa1to je Fallerslebenov prvi stih, iako se zbog dolje navedenih razloga taj stih danas rijetko izvodi._NEWLINE_Fallersleben je napisao "Das Lied der Deutschen" u vrijeme kada je Njema\xc4\x8dka jo\xc5\xa1 bila rascjepkana na kraljevstva i principate. Pjesma je izra\xc5\xbeavala njegovu \xc5\xbeelju za ujedinjenom i jakom Njema\xc4\x8dkom. Stih "Deutschland, Deutschland \xc3\xbcber alles, \xc3\xbcber alles in der Welt" zna\xc4\x8di da Nijemci i njihovi vladari moraju imati pred o\xc4\x8dima ujedinjenu Njema\xc4\x8dku kao cilj. U Fallerslebenovo vrijeme, tekst pjesme je imao revolucionarne i liberalne prizvuke, jer je poziv na ujedinjenje Njema\xc4\x8dke obi\xc4\x8dno uklju\xc4\x8divao i zahtjeve za slobodom tiska i ve\xc4\x87im gra\xc4\x91anskim pravima._NEWLINE_Sve tri strofe postale su dr\xc5\xbeavna himna Njema\xc4\x8dke 1922. godine. Me\xc4\x91utim, uskoro je Hitlerova Nacisti\xc4\x8dka stranka po\xc4\x8dela koristiti pjesmu u skladu sa svojom ideologijom. Prvi stih su protuma\xc4\x8dili kao "Njema\xc4\x8dka mora vladati nad cijelim svijetom" a Fallerslebenovu sliku ujedinjene domovine promijenili su u Tre\xc4\x87i Reich, koji je doveo do Drugog svjetskog rata._NEWLINE_Godine 1949., kad se Zapadna Njema\xc4\x8dka formirala kao demokratska dr\xc5\xbeava, Nijemci su zaklju\xc4\x8dili da zbog spomenutih negativnih prizvuka ne mogu koristiti sve strofe._NEWLINE_Ipak, nisu htjeli ni odbaciti pjesmu jer je izvorno stvorena u \xc5\xbeelji za demokracijom. Zato su je zadr\xc5\xbeali kao dr\xc5\xbeavnu himnu, ali ostavili su samo tre\xc4\x87u strofu._NEWLINE_Prve dvije strofe nisu u potpunosti zabranjene, ali nikad se ne pjevaju u slu\xc5\xbebenim prilikama. Pjevanje ili kori\xc5\xa1tenje prve strofe mo\xc5\xbee se protuma\xc4\x8diti kao izra\xc5\xbeavanje desni\xc4\x8darskog politi\xc4\x8dkog stava.'